PAE พุ่งกระฉูด 11.11% รับข่าวเก็งปีนี้พลิกกำไร-จ่อยื่นประมูลงานใหญ่
PAE พุ่งกระฉูด 11.11% รับข่าวเก็งปีนี้พลิกกำไร-จ่อยื่นประมูลงานใหญ่ โดย ณ เวลา 11.03 น.อยู่ที่ 0.40 บาท บวก 0.04 หรือ 11.11% มูลค่าการซื้อขาย 28.13 ล้านบาท
7 ก.ค. 2558

ผู้สื่อข่าวรายงานว่า ราคาหุ้น บริษัท พีเออี (ประเทศไทย) จำกัด (มหาชน) หรือ PAE ณ เวลา 11.03 น.อยู่ที่ 0.40 บาท บวก 0.04 หรือ 11.11% มูลค่าการซื้อขาย 28.13 ล้านบาท โดยเปิดตลาดที่ 0.37 บาท ราคาปรับตัวขึ้นสูงสุดที่ 0.41 บาท และราคาปรับตัวลงต่ำสุดที่ 0.37 บาท ขณะที่ดัชนีหุ้นไทยโดยรวมบวก 0.51%
สำหรับปัจจัยที่ส่งผลให้ราคาหุ้นปรับตัวขึ้น คาดว่าจากที่วานนี้(6 ก.ค.) นายรัฐชัย ภิชยภูมิ กรรมการบริหาร บมจ.พีเออี(ประเทศไทย) PAE คาดว่าปีนี้บริษัทจะพลิกมีกำไร จากปีก่อนที่ขาดทุน 635 ล้านบาท ขณะที่คาดว่ารายได้ใกล้เคียงกับปีก่อนที่มีรายได้ 1.1 พันล้านบาท โดย ณ สิ้นปี 57 บริษัทมีงานในมือ(Backlog)ราว 1.4 พันล้านบาทที่จะทยอยรับรู้รายได้ปีนี้และปีหน้า ขณะที่บริษัทเข้ายื่นประมูลงานใหม่มูลค่ากว่า 1 พันล้านบาท โดยในไตรมาสแรกปีนี้ได้รับงานแล้ว 100 ล้านบาท ทั้งนี้คาดว่าจะทยอยรู้ผลในช่วงครึ่งปีหลัง   
พร้อมคาดว่าในช่วงปลายปี 58 ราคาน้ำมันน่าจะพลิกฟื้น หลังจากที่คาดว่าผ่านจุดต่ำสุดแล้ว และปีหน้าก็คาดว่าธุรกิจเกี่ยวข้องกับน้ำมันจะกลับมาขยายการผลิตเพิ่มขึ้น จึงคาดว่าในปี 59 รายได้น่าจะกลับมาเติบโตได้ประมาณ 20% 
ส่วนการเข้าซื้อหุ้นบริษัท พีพีเอส.เอนเนอยี แอนด์ มารีน จำกัด ในสัดส่วน 67.77% ของทุนชำระแล้ว คิดเป็นมูลค่าเงินลงทุน 82 ล้านบาท บริษัทร่วมทุนมีแผนวางแนวท่อน้ำประปาในนิคมอุตสาหกรรมในภาคตะวันออกความยาว 60-100 กิโลเมตร คาดใช้เงินลงทุนไม่เกิน 800 ล้านบาท
โครงการดังกล่าวใช้ระยะเวลาก่อสร้าง 1-2 ปี คาดว่าจะแล้วเสร็จในปี 60 เพื่อรองรับกำลังการผลิต 30 ล้านลูกบาศก์ฟุต/ปี ผลตอบแทนการลงทุน 15% ใช้ระยะเวลาคืนทุน 6-7 ปี หากสร้างเสร็จทั้งหมดจะทำให้บริษัทสร้างรายได้เข้ามา 200 ล้านบาท/ปี และมีอัตรากำไรค่อนข้างสูง ซึ่งจะมีส่วนช่วยผลักดันกำไรของบริษัทสูงขึ้นด้วย จากที่ก่อนการลงทุนเพิ่มเติมธุรกิจดังกล่าวทำรายได้เพียง 60 ล้านบาท/ปี